 **Bonyhád Város Önkormányzata**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ELŐTERJESZTÉS**

Bonyhád Város Képviselő - testületének 2016. évi június 30. napján

16 órakor tartandó

rendes testületi ülésére

|  |  |
| --- | --- |
| Tárgy: | Vörösmarty Mihály Művelődési Központ igazgatói állására pályázat kiírása |
| Előterjesztő: | Dr. Puskásné Dr. Szeghy Petra jegyző |
| Előterjesztést készítette: | Nagy Vilmosné |
| Előterjesztés száma: | 91. sz. |
| Mellékletek száma | 1 db |
| Előzetesen tárgyalja: | Humán Bizottság |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

A Vörösmarty Mihály Művelődési Központ jelenlegi vezetőjét, Juhász Józsát Bonyhád Város Önkormányzatának Képviselő-testülete a 143/2011.(X.27.) határozatával bízta meg az intézmény vezetésével, mely 2016. október 31-én lejár. Ezért szükséges, hogy a jogszabályi előírásoknak megfelelően az intézményvezetői állásra pályázatot írjon ki a Képviselő-testület.

A pályázat kiírásánál az alábbi jogszabályok előírásait kell figyelembe venni:

* a közalkalmazottak jogállásáról szóló 1992. évi XXXIII. törvény (továbbiakban: Kjt.)
* a kulturális javak védelméről és a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: Közmtv.)
* 150/1992. (XI. 20.) Korm. rendelet a közalkalmazottak jogállásáról szóló [1992. évi XXXIII. törvény](https://www.opten.hu/optijus/lawtext/426021/tvalid/2014.9.5./tsid/256) végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezésére (továbbiakban: Vhr.)

A Közmtv. 94. § (1) bekezdése szerint az állami és önkormányzati fenntartású muzeális intézményekben, nyilvános könyvtárakban, közlevéltárakban és közművelődési intézményekben alkalmazottként csak olyan személy foglalkoztatható, aki

a) büntetlen előéletű, és nem áll muzeális intézményben, nyilvános könyvtárban, közlevéltárban és közművelődési intézményben végezhető tevékenység folytatását kizáró foglalkozástól eltiltás hatálya alatt,

b) a munkakör betöltéséhez jogszabályban meghatározott végzettséggel és szakképesítéssel rendelkezik.

A Vhr. 6/A. § (1) bek. szerint közművelődési intézményben az intézmény vezetésére irányuló magasabb vezető beosztás ellátásával csak olyan közalkalmazott bízható meg, aki

a) rendelkezik

aa) felsőfokú közművelődési végzettséggel és szakképzettséggel vagy

ab) nem szakirányú egyetemi végzettséggel és felsőfokú szakirányú munkaköri szakvizsgával,

c) a felsőfokú közművelődési végzettségének és szakképzettségének vagy az ab) alpontban megnevezett szakvizsgájának megfelelő feladatkörben legalább öt éves szakmai gyakorlatot szerzett, és

d) kiemelkedő közművelődési tevékenységet végez.

A Vhr. 6/G. § (1) bekezdése értelmében közművelődési intézmény vezetésével megbízott magasabb vezetőnek - kivéve, ha jogász vagy közgazdász szakképzettséggel rendelkezik - a megbízását követő két éven belül a kultúráért felelős miniszter által a kulturális szakemberek szervezett képzési rendszeréről, követelményeiről és a képzés finanszírozásáról szóló rendelet szerint akkreditált, államháztartási és vezetési ismereteket nyújtó tanfolyamot kell elvégeznie, és az azt igazoló okiratot be kell mutatnia a munkáltatónak.

A Kjt. 20/B. § (1)-(5) bekezdése előírja, hogy a magasabb vezető és a vezető beosztás ellátására szóló megbízásra a [20/A. § (1)](https://www.opten.hu/optijus/lawtext/426021#sid337664) és [(3)](https://www.opten.hu/optijus/lawtext/426021#sid342016)-[(8) bekezdései](https://www.opten.hu/optijus/lawtext/426021#sid1073920) alkalmazásával pályázatot kell kiírni. A pályázatot a megbízási jogkör gyakorlója írja ki. A pályázatban meg kell jelölni, hogy a magasabb vezető, illetve a vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető. Ha e törvény alapján a magasabb vezető, illetve vezető beosztás ellátásához pályázatot kell kiírni, a pályázatban meg kell jelölni a közalkalmazott által betöltendő munkakört is. Ha a magasabb vezető, illetve a vezető beosztással történő megbízáshoz közalkalmazotti jogviszony létesítése is szükséges - törvény eltérő rendelkezése hiányában - a kinevezési jogkör a megbízási jogkör gyakorlóját illeti meg.

A magasabb vezető és a vezető beosztás ellátása - a munkáltató vezetője kivételével - pályázat kiírása nélkül is betölthető

a) a [20/A. § (2) bekezdésének a)](https://www.opten.hu/optijus/lawtext/426021#sid339456)-[b) pontja](https://www.opten.hu/optijus/lawtext/426021#sid339968) szerinti esetben, továbbá

b) ha a közalkalmazott az erre vonatkozó megbízást megelőzően legalább egy éve közalkalmazotti jogviszonyban áll a munkáltatóval.

A Vhr. 7. § (1) bekezdése szerint közgyűjteményi és közművelődési intézményben magasabb vezető beosztás ellátására történő megbízás a pályázat elnyerését követően legfeljebb öt év határozott időre szól.

A pályázati felhívásnak tartalmaznia kell: a vezetői megbízatás feltételeit és a kapcsolódó juttatásokat, a megbízás kezdő időpontját, a pályázat benyújtásának helyét és határidejét, ami 30 napnál rövidebb nem lehet. A pályáztatónak biztosítania kell, hogy a pályázat iránt érdeklődők a pályázatok elkészítéséhez szükséges tájékoztatást megkapják, az intézményt megismerhessék.

A Vhr. 7. § (10) bek. szerint a pályázatokat a benyújtási határidőt követően 30 napon belül kell elbírálni. Amennyiben a pályázat eredménytelen, a pályázatot 90 napon belül meg kell ismételni. A beérkező pályázatokat 3 tagú szakértő bizottság véleményezi írásban. A bizottság tagja a Közalkalmazotti Tanács, illetve a reprezentatív szakszervezet által delegált egy-egy tag, továbbá egy országos szakmai szervezet képviselője is. A Képviselő-testület a pályázati határidő lejártát követő első ülésen dönt a közalkalmazotti jogviszony létesítéséről, illetve a vezetői megbízásról.

A Vhr. melléklete szerint városi közművelődési intézmény igazgatója 225 % illetménypótlékra jogosult.

Kérem a Tisztelt Képviselő-testületet, hogy a mellékelt pályázati felhívás fogadja el, melyet a fent idézett jogszabályok szerint állítottunk össze és a határozati javaslat mellékletét képezi.

**Határozati javaslat:**

Bonyhád Város Önkormányzatának Képviselő-testülete a közalkalmazottak jogállásáról szóló 1992. évi XXXIII. törvény 20/B. § (1) bekezdésének felhatalmazása alapján a Vörösmarty Mihály Művelődési Központ magasabb vezetői megbízására vonatkozó – a határozat 1. melléklet szerinti - pályázati felhívást kiírja.

Felkéri a jegyzőt, hogy a pályázati felhívást a KÖZIGÁLLÁS weboldalán és a város honlapján tegye közzé.

Határidő: a pályázat kiírására azonnal

Felelős: dr. Puskásné dr. Szeghy Petra jegyző – a pályázat kiírására

Végrehajtásért felelős: Nagy Vilmosné

Bonyhád, 2016. június 17.

Dr. Puskásné Dr. Szeghy Petra

jegyző